Albert Einstein het geglo dat die Reël van 72 (saamgestelde rente) ‘n belangriker ontdekking as sy relatiwiteitsteorie was. Die reël werk so: Deel 72 deur die rentekoers van jou spaargeld om die aantal jare te kry wat dit gaan neem vir jou spaargeld om te verdubbel. Byvoorbeeld: eenduisend rand wat teen 6 persent jaarlikse rente belê is, sal binne 12 jaar tot tweeduisend rand vermeerder. Kredietkaartverskaffers ken egter ook die Reël van 72. As jy byvoorbeeld ‘n aankoop van eenduisend rand teen 18 persent rente op jou kredietkaart maak en dit nie afbetaal nie, verhoog die balans van jou kredietkaart in slegs vier jaar tot tweeduisend rand. In plaas van om vir jou geld te verdien, verdien jou eenduisend rand massiewe winste vir die kredietkaartverskaffer. Die Bybel sê, ‘Soos rykes oor armes heers, so is die man wat geld leen: Hy is die slaaf van die man by wie hy leen.’ Het jy enige idee hoeveel huwelike in die moeilikheid is, of hoeveel mense op medikasie is omdat hulle in hul skuld verdrink? God wil nie hê dat jy so moet leef nie. Toe God die aarde geskep het, het Hy die volgende reël daargestel: ‘So lank as die aarde bestaan, só lank sal saaityd en oestyd… bly voortbestaan’ (Genesis 8:22 NLV). As jy ‘n oes wil hê wanneer jy dit nodig kry, moet jy saai – selfs wanneer jy nie lus is om dit te doen nie. Wanneer jy ‘n enkele tamatiesaadjie saai, sal jy baie meer terugkry – dis net ‘n kwessie van tyd. Verminder dus jou skuld en wees ‘n goeie opsigter van die fondse wat God aan jou toevertrou het. Dan kan jy op hierdie belofte staan: ‘…my God [sal] uit sy ontsaglike rykdom vir julle voorsien in elke behoefte wat julle het’ (Filippense 4:19 NLV).
Om te weet hoe ‘n storie eindig, moet jy die laaste hoofstuk lees. In Openbaring 22, die laaste hoofstuk van die Bybel, lees ons oor twee wonderlike vooruitsigte wat deur elke verloste kind van God geniet gaan word. Kom ons kyk daarna: 1) ‘Hulle sal Hom vol in die oë kyk.’ Een van die grootste vreugdes in die hemel sal wees om die gesigte van ons gestorwe geliefdes te sien en ‘n ewigheid saam met hulle te spandeer. Hoe opwindend dit ook al mag wees, kan dit nie vergelyk word met die vreugde om Jesus, die Een vir wie ons die liefste is, se gesig te sien nie. Die gesangskrywer het gesê: ‘Face to face with Christ my Savior, face to face what will it be. When with rapture I behold Him, Jesus Christ who died for me.’ Dis nie al nie; lees die volgende: ‘Geliefdes, ons is nou reeds kinders van God, maar dit is nog nie duidelik wat ons sal wees nie. Wat ons wel weet, is dat ons net soos Hy sal wees wanneer Hy verskyn. Ons sal Hom dan sien soos Hy regtig lyk’ (1 Johannes 3:2 NLV). Ons sal Hom sien, ons sal soos Hom wees en ons sal vir ewig saam met Hom wees. Hoe wonderlik is dit nie! 2) ‘En hulle sal vir altyd as konings regeer.’ Net soos die eindeksamen jou gekwalifiseer het om te gradueer en ‘n lewe te begin maak, so kwalifiseer die toetse en beproewinge van hierdie lewe jou om te gradueer en saam met Christus in die volgende lewe te regeer. Hou jou oë op die prys. Die lewe is ‘n kortverhaal; die ewige lewe is die groot storie – om Jesus van aangesig tot aangesig te sien en vir ewig saam met Hom te regeer.